«Είναι ανάγκη να καταδικάσουμε τη βία» δηλώνει ο Έλληνας Πρωθυπουργός
μετά τη βία που ξέσπασε σε διαφορές πόλεις και στοίχισε τη ζωή τριών ατόμων
Οργή και θλίψη διακατέχει όλους τους Έλληνες για τον θάνατο των τριών αθώων νεαρών ατόμων, δυο γυναίκες, η μία έγκυος και ένας άντρας, οι οποίοι πέθαναν από ασφυξία το μεσημέρι της Τρίτης. Κατά τη διάρκεια των απεργιακών διαδηλώσεων διαμαρτυρίας στο κέντρο της Αθήνας διαδηλωτές, εκμεταλλευόμενοι την κατάσταση έριξαν βόμβες μολότοφ στη Τράπεζα Μαρφίν, στην οδό Σταδίου, που ήταν ανοικτή και προκάλεσαν πυρκαγιά, εγκλωβίζοντας τους 7 υπαλλήλους από τους οποίους μόνο οι 4 κατάφεραν να διασωθούν. Συνολικά από άλλους εμπρησμούς σε κτίρια και αυτοκίνητα νοσηλεύονται με αναπνευστικά προβλήματα ή τραύματα 15 άτομα και 29 αστυνομικοί. Τις εικόνες της βίας και των συγκρούσεων κατά τη διάρκεια της μεγάλης, μαζικής συγκέντρωσης διαμαρτυρίας μπροστά στη Βουλή για τα μέτρα λιτότητας, μετέδιδαν σαν πρώτη είδηση, διακόπτοντας σε τακτά διαστήματα το πρόγραμμά τους, όλα τα ξένα τηλεοπτικά δίκτυα και ειδησεογραφικά πρακτορεία, με τίτλους όπως «Το χειρότερο ξέσπασμα βίας με τρεις νεκρούς μετά την ανάληψη της εξουσίας από τη Σοσιαλιστική κυβέρνηση». Οι ξένοι ανταποκριτές μετέδιδαν από την Αθήνα ότι «βουλιάζει στη βία» και ότι οι διαδηλωτές επιχείρησαν να εισβάλουν στο Κοινοβούλιο. Ο πρωθυπουργός Γιώργος Παπανδρέου έσπευσε στη Βουλή και μιλώντας στην Ολομέλεια είπε για τα επεισόδια ότι «άλλο διαμαρτυρία και άλλο δολοφονία». «Είναι ανάγκη να καταδικάσουμε όλες οι πολιτικές δυνάμεις» είπε ο κ. Παπανδρέου «τη βία και να έχουμε απέναντί της μία φωνή». Ανακοίνωσε μάλιστα ότι θα συγκαλέσει για μία ακόμη φορά το Συμβούλιο των Πολιτικών Αρχηγών, απευθύνοντας πρόσκληση στα κόμματα. Ο Αντώνης Σαμαράς για τη Νέα Δημοκρατία δέχτηκε τη πρόταση του Πρωθυπουργού και ζήτησε ομοψυχία και ψυχραιμία. «Χρειάζεται σύμπνοια όλων των πολιτικών δυνάμεων κατά της βίας», είπε ο κ. Σαμαράς. Με σκληρά λόγια καταδίκασαν τη βία και οι κ. Καρατζαφέρης, Παπαρήγα και Τσίπρας. Τα τραγικά γεγονότα της Αθήνας ευαισθητοποίησαν και τους Ευρωπαίους εταίρους και ο Πρόεδρος της Ευρωπαϊκής Ένωσης, Βαν Ρομπούι, δήλωσε ότι «η σκέψη των Ευρωπαίων είναι στραμμένη στους Έλληνες και στα θύματα της Αθήνας». Ο Πρόεδρος της Δημοκρατίας κ. Παπούλιας έκανε επίσης μία δήλωση-διάγγελμα λέγοντας ότι «δυσκολεύεται να βρει λόγια να εκφράσει την οργή και την οδύνη του για τον τραγικό θάνατο τριών συμπολιτών μας που έπεσαν θύματα αυτής της αποκρουστικής βίας. «Η πολιτεία θα κάνει ότι μπορεί για να μην μείνει αυτό το έγκλημα ατιμώρητο» είπε ο κ. Παπούλιας. Οι αστυνομικές δυνάμεις βρίσκονται σε επιφυλακή σε όλη την Ελλάδα καθώς σε πολλές πόλεις υπήρξαν επεισόδια. Σύμφωνα με τις τελευταίες πληροφορίες έχουν γίνει περίπου 70 προσαγωγές στην αστυνομία και 11 περίπου συλλήψεις.